James Small se familie geweldig getraumatiseerd | Netwerk24
Deur Marietie Louw-Carstens 11 Julie 2019 11:56
James Small en Darren Scott. Foto: Facebook
Die familie van James Small (50), Suid-Afrikaanse rugbylegende, wat Woensdag skielik gesterf het, is geweldig getraumatiseerd.
Chris Storm, pa van Christina Storm Nel, saam met wie Small 'n 14-jarige dogter het, sê "die kinders weet nie eens regtig wat aangaan nie".
Storm sê sy dogter het Woensdag eers ná 23:00 in Johannesburg aangekom om by haar en Small se dogter, Ruby, te wees. Hulle gaan in 'n gastehuis tuis. Storm Nel woon in die Oos-Kaap. Sy en Small het gedeelde toesig oor Ruby gehad.
"Christina is so geskok en hartseer dat sy nie eens met my oor die telefoon kan praat nie," sê Storm wat naby Hermanus in die Wes-Kaap bly.
"Sy sien nie nou kans om met enigiemand te praat nie."
Volgens hom het Small inmekaargesak en hy is per ambulans na 'n hospitaal in Johannesburg geneem waar hy dood verklaar is. Storm kon nie sê watter hospitaal dit is nie.
Small se ma, Vourn, het Woensdag gesê hy is vermoedelik aan 'n hartaanval dood, maar dit moet nog bevestig word. Die familie wou nog geen besonderhede oor die omstandighede rakende sy dood gee nie. Hy het in Februarie sy 50ste verjaardag gevier.
Geen begrafnisreëlings is nog bekend gemaak nie.
Llewellyn Prince berig dat Jackson Mthembu, minister in die presidensie, Donderdagoggend op 'n nuuskonferensie in die parlement namens die kabinet sy medelye met naasbestaandes van die oud-Springbokvleuel uitgespreek het.
"Hy was deel van die Springbokspan wat die Wêreldbeker-rugbytoernooi in 1995 op eie bodem gewen het."
Huldeblyke stroom steeds van oral in op Small se Facebookblad.
Darren Scott, radio-aanbieder en vriend van Small, sê dit was "een van die grootste voorregte in my lewe om jou as vriend te hê". Hy sê hy sal alles moontlik doen dat Small se nalatenskap voortleef.
Ook Brian Mitchell, voormalige bokskampioen, het sy skok uitgespreek oor Small se onverwagse dood. "Ek het nog verlede week met jou gepraat. Jy was 'n legende op en van die rugbyveld af."